En 16-årig pige blev 15. september forsøgt voldtaget i Frederikssund.

Nordsjællands Politi efterlyser nu ved hjælp af et overvågningsbillede den mulige gerningsmand til et voldtægtsforsøg på en 16-årig pige. Hun blev den 15. september forsøgt voldtaget klokken cirka 01.30 i Frederikssund nær rundkørslen Frederiksværksvej/Circle K, oplyser Nordsjællands Politi i en pressemeddelelse.

I forlængelse af efterforskningen vil politiet gerne i kontakt med to personer.

Den ene er manden på billedet, som politiet betragter som den mulige gerningsmand til voldtægtsforsøget.

Han beskrives som muligvis udenlandsk af udseende og cirka 30-40 år. Han er cirka 170-180 centimeter høj, almindelig af bygning. Han har sort hår, der var kort i siderne og længere på toppen, og han var iført sort læderjakke og cowboybukser.

Den anden person, politiet gerne vil i kontakt med, er et muligt vidne til episoden. En bilist i en formentlig grå personbil.

- Vedkommende kørte omkring klokken 01.30 i vestlig retning af J.F. Willumsens Vej i Frederikssund. Nordsjællands Politi vil gerne tale med denne bilist, som kan have oplysninger, der kan hjælpe med opklaringen af sagen, skriver Nordsjællands Politi.

Nordsjællands Politi kan kontaktes på telefon 114.

Rettelse 2. november: Politiet oplyste i første omgang, at pigen var 14 år. Det har de siden ændret til 16 år, og artiklen er derfor opdateret.